b'\n_START_ARTICLE_\nSupermokh Sebuah Muzikal\n_START_SECTION_\nSekilas\n_START_PARAGRAPH_\nDatuk Mokhtar Dahari merupakan legenda bola sepak negara pada zaman kegemilangannya, beliau memiliki keupayaan untuk menjaringkan gol yang luar biasa dan kehendak tunggal untuk menang. Mokhtar ialah salah seorang pemain terbaik di Asia dan pemain bola sepak Malaysia terbaik pada dekad 1970-an. Beliau mewakili pasukannya pernah menewaskan gergasi Asia Korea Selatan dan Jepun. Semasa tempoh 18 tahun kerjayanya, beliau ialah penyerang terbaik di Malaysia dan menjaringkan lebih daripada 170 gol. Beliau mendapat jolokan Supermokh kerana kehebatan beliau di atas padang, kekuatan dan keupayaannya menjaringkan gol sepanjang kerjayanya.\n_START_SECTION_\nPenerbitan\n_START_PARAGRAPH_\nSupermokh Sebuah Muzikal diarahkan bersama oleh Hans Isaac dan Harith Iskander, yang sebelum ini mengarahkan bersama teater Lat Kampung Boy Sebuah Muzikal pada 2011. Michael Veerapan bertindak sebagai pengarah muzik._NEWLINE_Sultan Selangor, Sultan Sharafuddin Idris Shah, yang merupakan peminat setia Mokhtar merupakan penaung teater ini. Penyanyi rock Awie memegang watak sebagai Mokhtar, yang telah memenangi dua anugerah pelakon terbaik BOH Cameronian untuk Cuci The Musical dan Lat Kampung Boy Sebuah Muzikal. Maya Karin dipilih menjayakan watak Tengku Zarina, iaitu isteri kepada Mokhtar. Pelakon lain termausuk Rashidi Ishak, Douglas Lim, Dina Nadzir, Phoon Chi Ho, Oliver Johanan dan Clarence Kuna.\n_START_SECTION_\nSambutan\n_START_PARAGRAPH_\nSultan Selangor, Sultan Sharafuddin Idris Shah hadir pada malam pementasan teater Supermokh. Teater Supermokh dipentaskan buat kali kedua pada 8 hingga 21 September 2014._NEWLINE_Buku biografi Mokhtar Dahari: Legenda Bola Sepak Malaysia, tulisan Zinitulniza Abdul Kadir, juga dijual semasa pementasan teater._NEWLINE_Mengulas untuk mStar Online, Mohd Al-Qayum Azizi berkata: "Supermokh Sebuah Muzikal berjaya mengangkat kisah hidup Mokhtar (Dahari) dengan cara cukup berbeza dan menghiburkan dan ia dapat memberi peluang kepada generasi muda untuk mengenali figura ini dengan lebih mendalam".'